Vicki Momberg in trane in hof, vra om verskoningVicki Momberg. Foto: ANA. Vicki Momberg (48), die vrou wat skuldig bevind is nadat sy verlede jaar op videokamera vasgevang is waar sy ŉ Johannesburgse polisiekonstabel die k-woord genoem het, se vonnisoplegging word Vrydag hervat. Momberg se vonnisoplegging het Donderdag in die Randburg-landdroshof begin nadat sy op 3 November op vier aanklagte van crimen injuria skuldig bevind is. Die hof moes vir ŉ rukkie verdaag toe sy in trane uitgebars het voordat sy vir die vonnisverrigtinge kon getuig, waartydens sy om verskoning vir haar uitlatings gevra het. “Daar is geen woorde wat kan verduidelik hoe ek gevoel het van die gryp-en-spaander voorval tot al die voorvalle daarná nie. Ek besef daar is mense wat daardeur geraak is en ek het probeer om verskoning vra. Menige het dit verwerp en ander het dit aanvaar,” het sy emosioneel gesê. “Dit is ŉ baie vernederende ding wat ek gedoen het en dis ŉ groot verleentheid.” Momberg was in Februarie 2016 die slagoffer van ŉ gryp-en-spaander voorval in Northriding in Johannesburg. Sy is kort daarna op beeldmateriaal vasgevang waar sy rassistiese uitlatings teenoor ŉ polisiebeampte maak. Tydens haar vorige hofverskyning het die staat gesê sy het die k-woord 48 keer in die video gebruik. Momberg het onskuldig gepleit op die vier aanklagte van crimen injuria en gesê sy was emosioneel gestres en erg getraumatiseerd tydens die voorval. Momberg het ook tydens die verhoor gesê die aanstootlike woorde is gesê omdat sy gefrustreerd was. Sy het aangevoer daar is met die beeldmateriaal gepeuter. Momberg, wat vroeër op waarskuwing vrygelaat is, is opdrag gegee om nie Johannesburg óf die land te verlaat sonder die toestemming van die ondersoekbeampte nie. Lees alle vorige berigte oor Vicki Momberg op Maroela Media.